Oikeusministeriölle

Lausuntopyyntö OM/21/41/2011

KULUTTAJANOIKEUDET-DIREKTIIVIN TÄYTÄNTÖÖNPANO

Oikeusministeriö on pyytänyt FK:lta lausuntoa kuluttajanoikeudet-direktiivin täytäntöönpanoa koskevasta kuluttajaoikeustyöryhmän mietinnöstä (23/2013).

FK pitää työryhmän mietintöä kokonaisuutena asianmukaisena, mutta kiinnittää huomiota siihen, että sääntely tietyiltä osin ulotetaan finanssipalveluihin, vaikka direktiiviä ei ole tarkoitettu sovellettavaksi kyseisiin palveluihin.

**Lisähinnan ilmoittaminen (ehdotettu KSL 2 luvun 10 a §)**

Finanssipalveluja koskevaan erityislainsäädäntöön sisältyy yksityiskohtaisia sekä etu- että jälkikäteisiä tiedonantovelvoitteita mm. palvelusta perittävistä hinnoista ja maksuista. Säännöksen soveltaminen finanssipalveluihin ei, erityislainsäädäntö huomioon ottaen, ole mielestämme johdonmukaista eikä tarpeellista. Jos toisaalta pykälää sovelletaan finanssipalveluihin, on tärkeää, että erityislainsäädännön mukaiset menettelytavat, kuten viittaaminen hinnastoon sopimusehdoissa, on edelleenkin riittävää.

**Liitännäissopimuksen peruuttaminen (ehdotettu KSL 6 luvun 21 §)**

Pääsopimukseen liittyvä liitännäissopimus, kuten luotto-, vakuutus- tai muu sopimus peruuntuisi automaattisesti ja kuluttajalle seuraamuksitta koti- tai etämyyntiä koskevan pääsopimuksen peruuntuessa. Kuitenkin esimerkiksi liitännäiseen vakuutussopimukseen perustuva vakuutusturva on ollut voimassa peruuttamisajan, jolloin vakuutusyhtiöllä tulee olla oikeus korvaukseen vakuutuksen voimassaoloajalta.

Toteamme, että ehdotetun 6 luvun 19 §:n periaate sisältyy finanssipalveluiden osalta esimerkiksi vakuutussopimuslain 13 a § 3 momenttiin ja 45 §:ään sekä rahoituspalvelujen ja -välineiden etämyyntisäännöksiin (KSL 6a luvun 15 §). Katsomme, että liitännäissopimuksen osapuolena olevalla palveluntarjoajalla tulee olla oikeus korvaukseen tarjoamastaan palvelusta sopimuksen voimassaoloajalta.

FINANSSIALAN KESKUSLIITTO

Lea Mäntyniemi